
Előterjesztés
a Közgyűlés részére
Tisztelt Fővárosi Közgyűlés! 
A Fővárosi Önkormányzat kizárólagos tulajdonában álló BVK HOLDING Zrt. elkészítette a 2013. évi üzleti tervét, amely kijelöli a folyó évi szakmai és gazdálkodási tevékenység kereteit. 
A Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet (Vr.) 56. §-ának (1) bekezdése értelmében a tulajdonosi pozícióból eredő tagi/részvényesi jogok gyakorlásáról, illetve kötelezettségek teljesítéséről a Fővárosi Közgyűlés dönt. Az egyszemélyes társaság legfőbb szervének törvény által hatáskörébe tartozó jogait a Fővárosi Közgyűlés közvetlenül gyakorolja. 
Jelen előterjesztés a BVK HOLDING Zrt. 2013. évre vonatkozó – az Igazgatóság által előterjesztett és a Felügyelőbizottság által elfogadásra javasolt - üzleti tervét és közbeszerzési tervét tartalmazza.

2013. évi üzleti terv

A Társaság célja, hogy a hozzárendelt, városüzemeltetési szempontból meghatározó, jellemzően közszolgáltatási feladatokat ellátó gazdasági társaságok működését szakmai szempontból az Önkormányzat tulajdonosi érdekeit tükröző irányításával hatékonyabbá tegye, és az általuk nyújtott szolgáltatások színvonalát magasabb szinten biztosítsa. 
A Társaság feladata, hogy a tulajdonosi érdekeknek megfelelően irányítsa és ellenőrizze ezen gazdasági társaságokat, optimálissá tegye a vállalatcsoportként történő működés kialakítását, érvényesítse a csoport nagyságából adódó piaci előnyöket, és javítsa a gazdasági társaságok működésének hatékonyságát.
A BVK HOLDING Zrt. feladatai 2013-ban az alábbi csoportokba szervezhetők:
· holding-funkciók kiterjesztése;
· folytatólagos részvétel a házhoz menő szelektív projekt végrehajtásában;
· vegyes tulajdonú közművállalatokkal kapcsolatos feladatok;
· csoportszintű munkavállalói teljesítményértékelési rendszer kialakítása és bevezetése;
· csoportszintű ingatlan állomány felmérés, hasznosítási koncepció kidolgozása;
· közös beszerzések lebonyolítása.

A 2013. évi feladatok elvégzése jelentős erőforrások igénybevételét feltételezi, ezért a tervidőszakot a bázis évnél magasabb költségszint jellemzi. A növekményben nagy szerepet játszott a 2012-re tervezett feladatok 2013-ra történő áthúzódása (a 2012 őszén végbement vezetőváltás miatt nem valósult meg 2012-ben többek között a Vállalatirányítási Kézikönyv, a minőségpolitika kialakítása, elmaradt a csoportszintű biztosítási szolgáltatás beszerzésének lebonyolítása), valamint új, korábban nem végzett feladatok és tevékenységek megjelenése. 
A Társaság 2013-ra tervezett összes költsége és ráfordítása a holding-funkciók (leányvállalati szolgáltatás, közszolgáltatás/vízi-közmű, tulajdonosi feladatok) ellátása tekintetében 655 millió Ft-ról 920 millió forintra növekszik, a szelektív hulladékgazdálkodási projekt költségével együttesen 933 millió Ft a költség. A 2012. évre tervezett feladatok eltolódását jól mutatja, hogy a költségnövekmény a 2012. évi tervezett költségekhez (855 millió Ft) képest lényegesen mérsékeltebb.
A holding-funkción belül a 2012-ben is ellátott leányvállalati szolgáltatások tervezett költsége az említett feladat elhúzódás hatására a 2012 évi tény költségeket 76 millió Ft-tal meghaladja, és eléri az 567 millió Ft-ot, ugyanakkor a 2012. évi terv költségektől közel 210 millió Ft-tal elmarad.
[bookmark: _GoBack]A 2013-ban induló új tevékenységek (compliance, informatika) be fognak épülni a szolgáltatási tevékenységbe. E tevékenységek célja a BVK csoporton belüli működési és szabályozási kockázatok felmérése és kezelése, valamint informatikai támogató jellegű projektek végrehajtása. A feladatok tervezett költsége 96 millió Ft-tal növeli meg a leányvállalati szolgáltatások tervezett költségét.
A 2013. évi terv számol azzal, hogy a BVK HOLDING Zrt. 2013-ban – kizárólagos jog biztosítása mellett - együttműködési keret-megállapodást köt a Fővárosi Önkormányzattal a Budapesten közszolgáltatási tevékenységet ellátó, de nem a főváros irányítása alatt álló társaságokkal kapcsolatos feladatok ellátása céljából. E tevékenység ellátásának tervezett közvetlen és ráosztott közvetett költsége 135 millió Ft. Hangsúlyozandó a kötendő megállapodás „keret-megállapodás” jellege: a feladatellátás költségeinek tényleges forrását az ez alapján kötendő egyedi megállapodások biztosítják.
A BVK HOLDING Zrt. bevételei költségalapon képződnek, így annak mértéke a ráfordítások alakulásának a függvénye. A holding-funkciókhoz kapcsolódó költségek közel 75%-át a BVK HOLDING Zrt. a költségfelosztási metodika értelmében a leányvállalatokkal kötött szolgáltatási szerződésből származó bevételekkel fedezi. A 2013-ban kötendő együttműködési megállapodás a tervek szerint önkormányzati finanszírozással fog rendelkezni, az együttműködési megállapodás alapján befolyó bevételek 15%-át teszik ki az összes költségnek. A tulajdonosi feladatellátás finanszírozása továbbra is osztalékból kerül ellátásra.
A házhoz menő szelektív hulladékgazdálkodási projekt elszámolása szintén költségalapon történik, az ezekhez kapcsolódó bevételek biztosítják a költségek fedezetét. 
A BVK HOLDING Zrt. tervez azzal, hogy 2013-ban a BKSZT Kft-ben lévő részesedését értékesíteni fogja. A tervezett eladási ár 137 millió Ft, a nyilvántartási érték 65 millió Ft, a tranzakción a társaságnak 72 millió Ft eredménye lesz.

1. Holding-funkció ellátásához szükséges erőforrások

1.1. Külső igénybevett erőforrások

A külső igénybevett erőforrások összege a tervek szerint megközelíti a 210 millió Ft-ot 2013-ban, mely mintegy másfélszerese a 2012. évi összegnek, de elmarad a 2012-re tervezett 260 millió Ft-tól. A 2013-ra tervezett összeg túlnyomó részét a szakértői szolgáltatások teszik ki, 2013-ra tervezett értékük 175 millió Ft, a növekmény bázis évhez képest közel kétszeres.
A BVK HOLDING Zrt. azon feladatokhoz vesz igénybe szakértői szolgáltatásokat, melyek speciális szakértelmet igényelnek, eseti jelleggel merülnek fel vagy törvényi kötelezettség áll fenn a szakértő igénybevételére. A szakértői szolgáltatásokat három fő kategóriába lehet sorolni:
· Holding-funkció ellátásához szükséges kapacitások: a BVK HOLDING Zrt. irányítási funkcióinak kialakításához és működtetéséhez igénybe veendő külső erőforrások jelennek meg ebben a kategóriában (pl. egyablakos ügyfélszolgálat kialakításának koncepciója, csoportszintű kockázatkezelési rendszer kialakítása, ingatlangazdálkodási feladatok, vegyes tulajdonú társaságokhoz kapcsolódó jogi költségek).
· BVK HOLDING Zrt. alapműködéséhez szükséges kapacitások: Az igénybe veendő szolgáltatások egyrészt törvényi kötelezettség miatt szükségesek, másrészt az egyes feladatokat megoldani megfelelő szakértelem nélkül nem lehet, vagy eseti jellegüknél fogva nem célszerű (pl. könyvvizsgálat, adótanácsadás, belső ellenőrzést, Felügyelő Bizottságot támogató szakértői kapacitások).
· Csoportszintű beszerzések lebonyolításához szükséges kapacitások: A csoportszintű beszerzések lebonyolítása egyrészt jelentős igényfelmérési, koordinálási feladatokkal jár, amely sok esetben műszaki szakértelmet is igényel, másrészt a közbeszerzések jogi-eljárási lebonyolítása is speciális szakértelmet igényel (pl. gáz, elektromos energia beszerzést támogató szakértői kapacitás, az igénybevett mobil szolgáltatások feltérképezését szolgáló audit).

A szakértői díjakon túlmenően, az igénybevett külső erőforrásokon belül jelentősebb tételek:
· Marketing, PR költségek, melyek tervezett összege 8,3 millió Ft, megfelel a bázis időszaki szintnek
· A tulajdonolt tagvállalatok részvényei nyilvántartásának tervezett költséghatása 2013-ban 4,3 millió Ft-ot tesz ki.

1.2. Munkavégzéssel kapcsolatos költségek

A holding-funkció ellátásához szükséges, munkavégzéshez kötődő költségek 2013-ban a tervek szerint 665,5 millió Ft-ot tesznek ki, melynek túlnyomó része a bér, bérjellegű kifizetések, az ehhez kapcsolódó járulékok, valamint a béren kívüli juttatások összege. A növekmény egyrészt annak eredménye, hogy a bázis évi záró létszámot folyamatosan érte el a BVK HOLDING Zrt., így e létszám 2012-ben zömében még nem 12 hónapra gyakorolta bérköltség hatását, másrészt a 2013-ban még felveendő létszám bértömege is jellemzően 2013 első felétől növeli a költségeket. 

1.3. Anyagi eszközök költségei

A holding-funkció ellátásához szükséges anyagi eszközök költségeinek 2013-ra tervezett összege 45,5 millió Ft, ez mintegy 17 millió Ft-tal haladja meg a bázis évi összeget. E tételek jellemzően a létszám kiszolgálásához szükséges technikai feltételek biztosításából fakadnak, a meglévő eszközök értékcsökkenése, az iroda bérleti és fenntartási díjak, valamint eszköz bérleti költségek jelennek meg e sorokon. 

1.4. Bevételek

A holding-funkció fent bemutatott költségei alapján az árbevétel növekszik 2013-ban az előző évhez képest, az összes bevétel azonban a bázisévnél alacsonyabb osztalékbevételek miatt jelentősen csökkent. Bár nem minősül alaptevékenységnek, a BKSZT-üzletrész értékesítésből származó 137 millió Ft-ot kitevő bevétel is a holding-funkción belül jelenik meg. A bevételek részletezését mutatja be az alábbi tábla:
	Bevételek részletezése, ezer Ft
	2012 Terv
	2012 Tény
	2013 Terv
	Változás % 2013 Terv  / 2012 Terv
	Változás % 2013 Terv  / 2012 Tény

	
	
	
	
	
	

	Értékesítés nettó árbevétele
	658 944
	514 864
	837 600
	27,1%
	62,7%

	Közszolgáltatás és vízi közmű projekt 
	0
	0
	141 600
	-
	-

	Szolgáltatás leányvállalatoknak
	658 944
	514 864
	696 000
	5,6%
	35,2%

	Egyéb bevételek
	0
	1 713
	137 000
	-
	-

	Kapott osztalék
	211 307
	2 493 506
	1 222 000
	478,3%
	-51,0%

	Kamatbevétel
	4 010
	41 163
	9 005
	124,6%
	-78,1%

	Bevételek összesen
	874 261
	3 051 246
	2 205 605
	152,3%
	-27,7%


*Az osztalékbevétel csak a BVK finanszírozáshoz szükséges osztalékot tartalmazza 2012. Terv adatként. A 2012. évi tény adat a BVK finanszírozásához szükséges osztalék (mely a tervezet 211 millió forinttal szemben ténylegesen 113 millió forint). A 2013. évre tervezett értéke 102 millió forint)

A kapott osztalék tetemes része átfutó tétel, a BVK HOLDING Zrt. a finanszírozásához szükséges hányadon felüli részt osztalékként kifizeti a Fővárosi Önkormányzatnak. Az alaptevékenységek finanszírozását szolgáló bevételek egymáshoz viszonyított arányából - szolgáltatási szerződés: 86 %, osztalék: 13 %, kamatbevétel: 1 % - is látszik, hogy a szolgáltatási szerződésből származó bevételek jelentik a finanszírozás domináns forrását a BVK HOLDING Zrt. számára, melyet kiegészít az osztalékbevétel.

A tevékenységet finanszírozó bevételek növekedését alapvetően a leányvállalatoknak nyújtott szolgáltatásból származó árbevétel növekedése okozza, mely a BVK finanszírozási modelljéből fakadóan a költségek alakulásának a függvénye. A három fő tevékenység költségeinek, illetve bevételeinek 2013-ra tervezett alakulását mutatja be az alábbi tábla:

	Tevékenységek eredményének alakulása, adatok ezer Ft-ban
	Szolgáltatási szerződés
	Közszolgáltatás
	Tulajdonosi funkció
	Összesen

	Személyi jellegű ráfordítások
	-459 475
	-88 976
	-78 192
	-626 644

	Szakértői díjak
	-124 794
	-28 009
	-23 003
	-175 807

	Fennmaradó egyéb költségek
	-78 679
	-17 774
	-20 832
	-117 285

	Költségek összesen
	-662 948
	-134 760
	-122 027
	-919 735

	Tervezett bevétel (kerekítve)
	696 000
	141 600
	0
	837 600

	Iparűzési adó+ innovációs járulék+egyéb ráfordítás
	-16 413
	-3 257
	0
	-19 670

	Tevékenység eredménye
	16 639
	3 583
	-122 027
	-101 805

	Tervezett osztalék bevétel
	0
	0
	1 222 000
	1 222 000

	Tevékenységek eredménye
	16 639
	3 583
	1 099 973
	1 120 195

	Szabad pénzeszköz kamatbevétele
	9 005
	0
	0
	9 005

	Részesedés értékesítés eredménye
	71 932
	0
	0
	71 932

	Adózott eredmény
	97 576
	3 583
	1 099 973
	1 201 132

	Fizetendő osztalék
	 
	 
	-1 120 000
	-1 120 000


*Az osztalékbevétel csak a BVK finanszírozáshoz szükséges osztalékot tartalmazza
2. Házhoz menő szelektív projekt

A Fővárosi Önkormányzat és a BVK HOLDING Zrt. által kötött szerződés értelmében a Társaság szakmai támogatást nyújt a Fővárosnak abban, hogy a Főváros által elnyert KEOP pályázatot a házhoz menő szelektív hulladékgyűjtésre a lehető leghatékonyabban valósítsa meg, a Főváros által lehívható források maximális mértékben kihasználásra kerüljenek.
A tervek szerint felmerülő költségek elsősorban személyi jellegű ráfordítások, a projekt végrehajtásához a BVK-nak műszaki, jogi, és pénzügyi szakértői munkát kell végeznie. A tervezett személyi költségterv 2013-ra 12,1 millió Ft-ot jelent. A személyi költségeken túl egyéb költségek (nyomtatvány, irodaszer, irodahasználati költség) is jelentkeznek 1,0 millió Ft értékben.
A projekt bevételei a fenti sarokszámok figyelembevételével kerültek meghatározásra. Mivel a szerződés értelmében a BVK HOLDING Zrt. haszonkulcsot nem számolhat a költségeire, a 2013. évi bevételi terv megegyezik a költségtervvel, így 2013-ra összesen 13,1 millió Ft árbevétel került tervezésre.

3. BVK-szintű eredményesség

Az alapműködés, a házhoz menő projekt, valamint a részesedés értékesítés eredménye együttesen teszi ki a BVK HOLDING Zrt. tervezett mérleg szerinti eredményét, mely 80,8 millió Ft 2013-ban. Adófizetéssel a terv nem számol. 
Az alaptevékenység finanszírozásához szükséges mértéken felül befolyó osztalékbevétellel, valamint annak kifizetésével számol a terv, ennek összege a tagvállalati tervek alapján becsléssel kerültek meghatározásra. 2013-ra a Fővárosi Önkormányzatnak fizetendő osztalék tervezett értéke 1,1 milliárd Ft.

4. Kockázatok

A terv megvalósulása több kockázatot is hordoz magában:

· Az együttműködési keret-megállapodás létrejötte esetén a részletes, források tényleges biztosítását meghatározó egyedi megállapodások megkötésére a későbbiekben kerül sor. Ennek létrejöttéig a BVK HOLDING Zrt. ezen tevékenységének finanszírozása továbbra is bizonytalanságokat hordozhat magában.
· A tagvállalatoktól befolyó osztalék kockázata: a tervezettnél alacsonyabb mértékű beszedett osztalék a BVK HOLDING Zrt. finanszírozását illetve a Fővárosi Önkormányzatnak fizetendő osztalékot károsan befolyásolja.
· Likviditási kockázatot jelent, hogy a BVK HOLDING Zrt. osztalékelőleg bekérésre nem jogosult, így a szerződéssel nem fedezett költségeire év közben a hatásköri megosztás alapján csak áttételesen tud osztalékelőleget beszedni.
· Az IT SSC meg nem valósulása miatt a tervezettnél magasabb beruházási igények merülhetnek fel.
· Jogszabályi környezet változása:
· A rezsicsökkentéssel kapcsolatos jogszabályt az előterjesztés készítésével egy időben fogadta el a parlament. A díjcsökkentési kötelezettség tagvállalati eredményre gyakorolt hatására egyenlőre csak becslések állnak rendelkezésre. Az eredményre, így a BVK HOLDING Zrt. osztalékfizetési képességére gyakorolt pontos hatásának meghatározása még folyamatban van.
· Változóak a hatósági engedélyek módját szabályozó előírások. A jogi keretek változásai az önkormányzati és vállalati ráhatások gyengülését eredményező módon érintik az egyes közszolgáltatási tevékenységek tulajdonjogi, szervezeti, tevékenység-engedélyezési és díjrendszerét. Ezek ma még számos elemükben nem tervezhetően kihatnak az e tevékenységet végző vállalatok működésére és gazdálkodására (pl. fejlesztések, eredményfelosztás korlátozása, szerződési ráhatás gyengülése, szolgáltatási színvonal és megrendelői elvárás ellentmondása).

A Főjegyzői Iroda Monitoring-Controlling Referatúrája elkészítette a Társaság 2013. évi Üzleti tervének gazdasági elemzését, melyet az előterjesztés 3. sz. melléklete tartalmaz.
Az Összefoglaló értékelés szerint az elemzés megállapítja, hogy a Társaság 2013. évi tervezett gazdálkodása stabil jövedelmezőségi és biztonsági szinttel rendelkezik.

2013. évi közbeszerzési terv

A közbeszerzésekről szóló 2011. évi CVIII. törvény (a továbbiakban Kbt.) 33.§ (1) bekezdése alapján a Kbt. 6. § (1) bekezdés a)-d) pontjában meghatározott ajánlatkérők a költségvetési év elején, legkésőbb március 31. napjáig éves összesített közbeszerzési tervet (a továbbiakban: közbeszerzési terv) kötelesek készíteni az adott évre tervezett közbeszerzéseikről. 
A Kbt. 33. § (2) és (3) bekezdése alapján a közbeszerzési terv elkészítése előtt is indíthat ajánlatkérő közbeszerzési eljárást, de azt a közbeszerzési tervében szerepeltetni kell, valamint a közbeszerzési tervben szerepeltetett beszerzések nem vonják maguk után a megadott közbeszerzésre vonatkozó eljárás lefolytatásának kötelezettségét.
Tekintettel arra, hogy a BVK HOLDING Zrt. a Kbt. 6.§ (1) bekezdés c) pontja alapján ajánlatkérőnek minősül, így köteles közbeszerzési tervet készíteni az adott évre, azaz 2013. évre vonatkozóan a tervezett közbeszerzéseiről.
A BVK HOLDING Zrt. alapító okiratának VII. fejezet 2.18. pontja alapján az Igazgatóság elkészíti, és negyedévente aktualizálja a Társaság adott üzleti évre vonatkozó közbeszerzési tervét, és azt tulajdonosi jóváhagyásra a Részvényes elé terjeszti.
A BVK HOLDING Zrt. előreláthatólag az alábbi saját közbeszerzési eljárások lefolytatását tervezi a 2013. évben:

1. „Egyablakos ügyfélszolgálat kialakításának koncepciója” tárgyú közbeszerzési eljárás
2. „Kockázatkezelési rendszer kialakítása (compliance) ” tárgyú közbeszerzési eljárás
3. „Társaságcsoport szintű folyamatlista létrehozása, Vállalatirányítási Kézikönyv kidolgozása, véglegesítése” tárgyú közbeszerzési eljárás
4. „Projektmenedzsment, pályázati projektek megvalósítása” tárgyú közbeszerzési eljárás


Vállalatcsoport szintű közbeszerzések
A) A vállalatcsoport szintű közbeszerzések tekintetében a BVK HOLDING Zrt., mint a közös beszerzésben részt venni kívánó tagvállalatok tulajdonosa eljárhat egyrészről a Kbt. 21.§ (2) bekezdése alapján úgy, hogy a tagvállalatok meghatalmazzák a BVK HOLDING Zrt-t, mint a javukra ajánlatkérőként eljáró szervezetet. Ebben az esetben a BVK HOLDING Zrt. csak mint bonyolító vesz részt az eljárásban.

Előreláthatólag két ilyen közbeszerzési eljárás várható a 2013. év során:
1. Földgáz energia beszerzése a 2013/2014 gázévre vonatkozóan

A FŐTÁV Zrt. kivételével a BVK HOLDING Zrt. mindegyik leányvállalata részt vesz a közbeszerzési eljárásban. Budapest Főváros Önkormányzata, mint közös tulajdonos révén az eljáráshoz csatlakozott a Fővárosi Vízművek Zrt, a Fővárosi Csatornázási Művek Zrt. és egy leányvállalata, valamint a Budapesti Közlekedési Zrt. Tekintettel arra, hogy a 2013/2014. évi gázév 2013. július 1. napjával indul, így a közbeszerzési eljárás megindításra került, hogy az idei gázév kezdetére a szolgáltató kiválasztása megtörténhessen.
2.   Villamos energia beszerzése

A tavalyi közbeszerzéshez hasonlóan a villamos energia beszerzése is a BVK HOLDING Zrt. bonyolításával kerül lefolytatásra a tavalyi eljárásban résztvevő leányvállalatai részére. Külső társaságok esetleges csatlakozási igénye a közbeszerzési eljáráshoz egyelőre nem ismert.

B) Másrészről a Kbt. 21.§ (3) bekezdése alapján a BVK HOLDING Zrt. eljárhat úgy is - amennyiben a beszerzésben ő is részt vesz a közös ajánlatkérők egyikeként - mint a közös ajánlatkérők közül kiválasztott, a közös ajánlatkérők meghatalmazott képviselője.

Előreláthatólag egy ilyen közbeszerzési eljárás várható a 2013. év során:
1. Mobil távközlési szolgáltatás nyújtása és mobiltelefonok beszerzése

A tavalyi évben lefolytatott közbeszerzési eljárás eredményeképp megkötött szerződések 2013. december 31. napján lejárnak, így szükséges ezen közbeszerzési eljárás lefolytatása. A tavalyi közbeszerzéshez nem tudott csatlakozni a FŐKÉTÜSZ Kft. és a FŐTÁV Zrt. a futó szerződéseik miatt, az idei közbeszerzési eljáráshoz várható az ő csatlakozásuk is, mivel az ő szolgáltatási szerződéseik is lejárnak.
A Közbeszerzési Főosztály a BVK HOLDING Zrt. 2013. évi közbeszerzési tervével kapcsolatban észrevételt nem tett.
A Gazdasági Bizottság és a Pénzügyi Ellenőrző Bizottság részére az üzleti tervet véleményezésre megküldtük és a Közgyűlés napjáig tárgyalni fogják.
Kérem a Tisztelt Fővárosi Közgyűlést, hogy az alábbi határozati javaslatokat megtárgyalni és elfogadni szíveskedjen. 



Határozati javaslat
A Fővárosi Közgyűlés úgy dönt, hogy:
a Fővárosi Önkormányzat vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 56. § (1) bekezdésében foglalt hatáskörében, a BVK HOLDING Budapesti Városüzemeltetési Zártkörűen Működő Részvénytársaság legfőbb szerveként eljárva: 

elfogadja a BVK HOLDING Zrt. 2013. évi üzleti tervét a jelen előterjesztés 2. számú melléklete szerinti tartalommal azzal, hogy a közszolgáltatási tevékenységet ellátó, de nem a főváros irányítása alatt álló társaságokkal kapcsolatos döntés előkészítésben történő közreműködés finanszírozására a Fővárosi Önkormányzat és a BVK HOLDING Zrt. közötti együttműködési keretmegállapodás nyújt fedezetet.
határidő: azonnal
felelős: Főpolgármester

elfogadja a BVK HOLDING Zrt. 2013. évi közbeszerzési tervét a jelen előterjesztés 4. számú melléklete szerinti tartalommal.
határidő: azonnal
felelős: Főpolgármester






felkéri a Főpolgármestert, hogy az alapítói döntésről a Gt. 284. § (2) bekezdése értelmében a Társaság vezető tisztségviselőit értesítse.

határidő:	8 nap
felelős: 	Főpolgármester

Határozathozatal módja: egyszerű szavazattöbbség
Budapest, 2013. június  „   ”

	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző







mellékletek:
1. A BVK HOLDING Zrt. Igazgatóságának 107 és 108/2013. (IV.30.) BVK IG sz. Határozata, és Felügyelőbizottságának25/2013. (05.10) BVK FB sz. határozata.
2. A BVK HOLDING Zrt. 2013. évi üzleti terve együttműködési megállapodással
3. Monitoring-Contorolling Referatúra elemzése
4. A BVK HOLDING Zrt. 2013. évi közbeszerzési terve

